DIRETTIVA TAL-KUNSILL 2005/93/KE
tal-21 ta' Diċembru 2005
li temenda d-Direttiva 69/169/KEE fir-rigward ta' restrizzjoni kwantitattiva temporanja fuq l-importazzjoni tal-birra fil-Finlandja
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 93 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Kumitat Ekonomiku u Soċjali Ewropew (2),
Billi:
(1)
L-Artikoli 4 u 5 tad-Direttiva tal-Kunsill 69/169/KEE tat-28 ta’ Mejju 1969 dwar l-armonizzazzjoni tad-dispożizzjonijiet stipulati b’liġi, b’r-regolament jew b’azzjoni amministrattiva relatati ma’ eżenzjoni mit-taxxi fuq il-fatturat u taxxa tas-sisa fuq l-importazzjoni fl-ivjaġġar internazzjonali (3) jipprevedu konċessjonijiet fir-rigward ta’ merkanzija soġġetta għas-sisa li jkunu fil-bagalji tal-vjaġġaturi ġejjin minn pajjiżi li mhumiex Stati Membri bil-kundizzjoni li dawn l-importazzjonijiet ma jkollhom ebda karattru kummerċjali.
(2)
Id-Direttiva 69/169/KEE tippermetti l-Finlandja sal-31 ta’ Diċembru 2005 sabiex tirrestrinġi l-importazzjoni tal-birra minn individwi għal mhux anqas minn 6 litri għal kull persuna minħabba diffikultajiet ekonomiċi serji ta’ bejjiegħa bl-imnut Finlandiżi fir-reġjun tal-fruntiera kif ukoll minħabba telf konsiderevoli ta’ introjtu kkawżat minn żieda fl-importazzjoni ta’ birra minn pajjiżi li mhumiex Stati Membri. Il-Finlandja applikat il-konċessjoni sa ċertu punt limitat biss u rrestrinġiet l-importazzjoni tal-birra għal massimu ta’ 16-il litru għal kull persuna.
(3)
L-adeżjoni ta’ Stati Membri ġodda provdiet opportunitajiet ġodda għal nies li jivvjaġġaw minn wieħed mill-Istati Membri, speċjalment mill-Estonja, li jixtiequ jdaħħlu l-birra fil-Finlandja. Il-Finlandja rreaġiet għal din il-qagħda billi naqqset ir-rati ta’ taxxa fuq il-firxa sħiħa tax-xorb alkoħoliku b’medja ta’ 33 % li hija bil-qabda l-aktar bidla sinifikanti f’40 sena.
(4)
It-tnaqqis fir-rati tat-taxxa fuq l-alkoħol wassal mhux biss għal telf sinifikanti ta' introjtu mit-taxxa tas-sisa iżda wkoll għal aktar problemi fir-rigward ta' politika dwar l-alkoħol u l-politika soċjali u tas-saħħa. Barra minn hekk, żdiedu problemi fl-ordni pubblika u kien hemm żieda fil-kriminalità relatata ma’ l-alkoħol.
(5)
Il-Finlandja talbet deroga mill-Artikolu 4(1) tad-Direttiva 69/169/KEE sabiex tapplika limitu massimu għall-importazzjoni tal-birra minn vjaġġaturi minn pajjiżi li mhumiex Stati Membri ta' mhux anqas minn 16-il litru għal kull persuna.
(6)
Għandha tittieħed f’kunsiderazzjoni l-qagħda ġeografika tal-Finlandja, id-diffikultajiet ekonomiċi tan-negozjanti bl-imnut Finlandiżi li jinsabu fir-reġjuni tal-fruntiera u t-telf konsiderevoli ta' introjtu kkawżat mill-importazzjoni akbar ta' birra minn pajjiżi li mhumiex Stati Membri.
(7)
Għal dawn ir-raġunijiet u fid-dawl tar-riflessjonijiet attwali dwar reviżjoni ġenerali tal-valuri u kwantitajiet ta’ oġġetti stipulati fid-Direttiva 69/169/KEE huwa xieraq li l-Finlandja tkun awtorizzata tapplika d-deroga mitluba għal perijodu ieħor sal-31 ta’ Diċembru 2007.
ADOTTA DIN ID-DIRETTIVA:
Artikolu 1
L-Artikolu 5 (9) tad-Direttiva 69/169/KEE għandu jinbidel b'dan li ġej:
“9. Permezz ta’ deroga mill-Artikolu 4(1), il-Finlandja għandha tkun awtorizzata, sal-31 ta' Diċembru 2007, tapplika limitu kwantitattiv ta' mhux anqas min 16-il litru għall-importazzjoni tal-birra minn pajjiżi li mhumiex Stati Membri.”
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti, u d-dispożizzjonijiet amministrattivi meħtieġa sabiex josservaw din id-Direttiva sal-31 ta' Diċembru 2005. Huma għandhom jikkomunikaw minnufih lill-Kummissjoni t-test ta’ dawn il-liġijiet, regolamenti, u dispożizzjonijiet amministrattivi flimkien ma' tabella li turi l-korrelazzjoni bejn dawn u din id-Direttiva.
Meta jiġu adottati mill-Istati Membri, dawk id-dispożizzjonijiet għandu jkun fihom referenza għal din id-Direttiva jew għandhom ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta' kif issir din ir-referenza għandhom jiġu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġijiet nazzjonali li huma jadottaw fil-qasam kopert b'din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak li fih tiġi pubblikata fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, nhar il-21 ta' Diċembru 2005.